UPDATE - Simona Halep o va întâlni pe Sara Errani, în semifinalele Rogers Cup

Simona Halep va juca, sâmbătă, în semifinalele Rogers Cup împotriva jucătoarei Sara Errani, locul 17 WTA şi cap de serie numărul 15, după ce italianca a trecut, cu scorul de 6-4, 6-4, de ucraineanca Lesia Ţurenko, locul 54 WTA, în sferturile competiţiei.

Errani a avut nevoie, vineri, de o oră şi 30 minute pentru a trece de Ţurenko, jucătoare venită din calificări.

Halep şi sportiva italiană de 28 de ani s-au întâlnit de trei ori până acum, scorul fiind de 2-1 pentru româncă.

În ultimul lor meci, Simona Halep a învins-o, la 24 aprilie, cu scorul de 6-4, 6-4, pe Errani, în sferturile de finală ale turneului de categorie Premier de la Stuttgart.

Halep a obţinut, după o oră şi 40 de minute de joc, victoria cu numărul 300 din carieră, urmând a disputa a 25-a semifinală la un turneu WTA. Românca a evoluat ultima dată într-o semifinală la Roma, în luna mai, când a pierdut în faţa spaniolei Carla Suarez Navarro.

Agnieszka Radwanska este deţinătoarea trofeului la Rogers Cup. După această partidă, scorul întâlnirilor directe dintre Halep şi Radwanska a devenit 4-4.

La începutul meciului de vineri, Simona Halep nu a avut replică la evoluţia exactă al polonezei. Imobilă, cu un serviciu slab, cu trei duble greşeli şi cu multe erori, românca a fost o pradă uşoară loviturilor precise şi mingilor cu efect trimise de Radwanska. Sportiva născută la Cracovia nu face parte din categoria jucătoarelor de forţă, dar ea compensează puterea cu mobilitatea şi cu tehnica loviturilor. În acest fel, ea a pus-o la punct pe Halep cu un scurt 6-0, în 24 de minute.

Halep a părut năucită încă un ghem, ridicând la şapte numărul celor pierdute la rând în faţa adversarei sale. Pe tabela de marcaj, cifra 0 din dreptul Simonei s-a schimbat abia după 35 de minute de la începutul partidei. Uşor, uşor, mecanismele jocului româncei s-au deblocat, iar Halep a început să acopere mai bine terenul şi să nu mai risipească puncte. Metamorfoza jucătoarei din Constanţa a dereglat jocul adversarei. Radwanska a început să-şi piardă precizia şi să obosească, după ce ambele jucătoare au disputat cu o zi înainte meciuri de peste două ore.

De la 0-6, 0-1, Halep a câştigat trei ghemuri la rând, dar Radwanska a redevenit agresivă şi a egalat la 3. După câteva descărcări nervoase şi după ce s-a certat pe sine însăşi, murmurând în pauze, Halep a ridicat iar nivelul evoluţiei, regăsindu-şi precizia şi unghiul potrivit al loviturilor. Şi serviciul a început să o ajute, astfel că în următoarele opt ghemuri a fost cam singură pe teren. După un 6-3, în aproximativ 40 de minute, a urmat un 5-0 firesc, pe fondul căderii definitive a rivalei. Nu a fost 6-0 în decisiv, a fost 6-1, după vreo 26 de minute şi după un ultim ghem la 0 reuşit de româncă.

În penultimul act al turneului de la Toronto, Halep o va întâlni pe învingătoarea dintre italianca Sara Errani, locul 17 WTA şi cap de serie numărul 15, şi ucraineanca Lesia Ţurenko, locul 54 WTA, jucătoare venită din calificări.

Calificarea în semifinale este recompensată la Rogers Cup cu 119.940 de dolari şi cu 350 de puncte WTA.

Pe partea superioară a tabloului de simplu, americanca Serena Williams, locul 1 WTA, va evolua în sferturi cu italianca Roberta Vinci, locul 53 WTA. Învingătoarea din acest meci va juca în semifinale împotriva câştigătoarei dintre Ana Ivanovici (Serbia), locul 6 WTA şi cap de serie numărul 5 şi Belinda Bencic (Elveţia), locul 20 WTA.

Toate partidele din sferturile de finală al Rogers Cup au loc vineri, semifinalele fiind programate sâmbătă.